РЕГЛАМЕНТ (ЕО) № 1233/2007 НА КОМИСИЯТА
от 22 октомври 2007 година
за изменение на Регламент (ЕО) № 885/2006 относно реда и начина на прилагане на Регламент (ЕО) № 1290/2005 на Съвета по отношение на акредитирането на агенциите платци и други стопански субекти, както и по отношение на клиринга на счетоводните сметки на ЕФГЗ и ЕЗФРСР
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1290/2005 на Съвета от 21 юни 2005 г. относно финансирането на Общата селскостопанска политика (1), и по-специално член 42 от него,
като има предвид, че:
(1)
Съгласно членове 3 и 4 от Регламент (ЕО) № 1290/2005 Европейският фонд за гарантиране на земеделието (ЕФГЗ) и Европейският земеделски фонд за развитие на селските райони (ЕЗФРСР) финансират в контекста на съвместното управление между държавите-членки и Общността само разходи, които са извършени в съответствие със законодателството на Общността. Извършените от държавите-членки към бенефициери недължими плащания, които не са в резултат на нередности по смисъла на член 1, параграф 2 от Регламент (ЕО, Евратом) № 2988/95 на Съвета от 18 декември 1995 г. относно защитата на финансовите интереси на Европейските общности (2), а в резултат на грешки, допуснати от националните администрации, не са извършени в съответствие със законодателството на Общността и затова трябва да бъдат изключени от финансирането от бюджета на Общността. Поради тази причина, ако тези недължими плащания не са били възстановени от държавите-членки до края на финансовата година, през която са били разкрити, те следва да бъдат изключени от годишните сметки на разплащателните агенции. В резултат такива плащания не следва да бъдат включвани в таблицата, посочена в приложение III към Регламент (ЕО) № 885/2006 на Комисията (3).
(2)
Съгласно член 32, параграф 3 от Регламент (ЕО) № 1290/2005 се изисква държавите-членки да представят на Комисията при изпращането на годишните счетоводни отчети обобщаващ доклад относно процедурите по възстановяване на суми. В доклада държавите-членки трябва да посочат отделно сумите, които не са възстановени в указания срок, както и сумите, за които е решено да не се иска възстановяване. За да бъде улеснено уравняването на сметките на разплащателните агенции от Комисията, сметките следва да включват общата сума, приспадана от бюджета на Общността, и общата сума, приспадана от бюджета на държавата-членка съответно за ЕФГЗ съгласно член 32, параграф 5, първа първа и за ЕЗФРСР съгласно член 33, параграф 8, първа алинея от Регламент (ЕО) № 1290/2005, както и общата сума, приспадана от бюджета на Общността съответно за ЕФГЗ съгласно член 32, параграф 6 и за ЕЗФРСР съгласно член 33, параграф 7 от Регламент (ЕО) № 1290/2005.
(3)
За счетоводни цели от държавите-членки следва да се изиска да изпратят на Комисията в контекста на годишните счетоводни сметки информация за сумите, които ще бъдат възстановени, извън тези, които произтичат от грешки, допуснати от националните администрации, или нередности, извършени от бенефициери, като например суми, които следва да бъдат възстановени в резултат от прилагането на намаления или изключения за нарушения на задължения за кръстосано спазване. За тази цел е необходимо да бъде добавена таблица образец, която посочва изискваната допълнителна информация.
(4)
Някои позовавания във връзка със сигурността на информационните системи следва да бъдат актуализирани вследствие на неотдавнашните изменения в тази област.
(5)
Като се има предвид опитът, натрупан при прилагането на приложение III, е необходимо посоченото приложение да бъде опростено.
(6)
Регламент (ЕО) № 885/2006 следва да бъде съответно изменен.
(7)
Мерките, предвидени в настоящия регламент, са в съответствие със становището на Комитета по земеделските фондове,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 885/2006 се изменя, както следва:
1.
Член 6 се заменя със следния текст:
„Член 6
Съдържание на годишните счетоводни отчети
Годишните счетоводни отчети, посочени в член 8, параграф 1, буква в), iii) от Регламент (ЕО) № 1290/2005, включват:
a)
прехвърляните приходи, посочени в член 34 от Регламент (ЕО) № 1290/2005;
б)
разходите по ЕФГЗ след приспадане на каквито и да било недължими плащания, които не са били възстановени в края на финансовата година, различни от тези, посочени в буква з), включително каквито и да било лихви върху тях, обобщени по позициции и подпозиции от бюджета на Общността;
в)
разходите по ЕЗФРСР по програми и по мерки. При приключването на програмата, каквито и да било недължими плащания, които не са възстановени, извън посочените в буква з), включително лихвите върху тях, се приспадат от разходите за разглежданата финансова година;
г)
информация относно разходите и прехвърляните приходи или потвърждение, че подробностите за всяка транзакция са съхранявани в компютърен файл на разположение на Комисията;
д)
таблица на разликите, по позиции и подпозиции, или в случая на ЕЗФРСР - по програми и мерки, между разходите и прехвърляните приходи, обявени в годишните счетоводни отчети и тези, обявени за същия период в документите, посочени в член 4, параграф 1, буква в) от Регламент (ЕО) № 883/2006 на Комисията от 21 юни 2006 г. относно формулиране на подробни правила за прилагане на Регламент (ЕО) № 1290/2005 на Съвета по отношение воденето на счетоводството от разплащателните агенции, декларациите за разходите и приходите и условията за възстановяване на разходите по линия на ЕФГЗ и ЕЗФРСР (4), доколкото това се отнася за ЕФГЗ, и в член 16, параграф 2 от посочения регламент, доколкото това се отнася за ЕЗФРСР, съпътствана от обяснение за всяка разлика;
е)
отделно, сумите, които ще бъдат поети от съответните държави-членки и Общността съгласно член 32, параграф 5, първа алинея и параграф 6 от Регламент (ЕО) № 1290/2005;
ж)
отделно, сумите, които ще бъдат поети от съответните държави-членки и Общността съгласно член 33, параграф 7 и параграф 8, първа алинея от Регламент (ЕО) № 1290/2005;
з)
таблица с недължимите плащания, които трябва да бъдат възстановени в края на финансовата година като следствие от нередности по смисъла на член 1, параграф 2 от Регламент (ЕО, Евратом) № 2988/95 на Съвета (5), включително каквито и да било санкции и лихви върху тях, като се следва образецът, посочен в приложение III към настоящия регламент;
и)
извлечение от регистъра на длъжниците за сумите, които трябва да бъдат възстановени и кредитирани или от ЕФГЗ, или от ЕЗФРСР, извън тези, посочени в букви б), в) и з), включително каквито и да било санкции и лихви върху тях, като се следва образецът, посочен в приложение IIIа;
й)
обобщение на интервенционните операции и доклад за количеството и местонахождението на запасите в края на финансовата година;
к)
потвърждение, че подробната информация за всяка стъпка по интервенционното складиране се съхранява в досиетата на разплащателната агенция.
2.
Приложение I се изменя в съответствие с приложение I към настоящия регламент.
3.
Приложение III се заменя с текста в приложение II към настоящия регламент.
4.
След приложение III текстът, даден в приложение III към настоящия регламент, се добавя като приложение IIIа.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Член 1, точки 1, 3 и 4 се прилагат от 16 октомври 2007 г. по отношение на финансовата 2008 година и следващите я години.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 октомври 2007 година.